เส้นชัย และ ความเหงา
เรื่องนี้เป็นเรื่องลงทุนแมนชอบเรื่องหนึ่ง และมีข้อคิดอะไรหลายอย่าง ถ้าลองถามใครสักคนว่าอะไรบ้าง ที่ทำให้เขามีความสุข?  คำตอบส่วนหนึ่งก็คงเป็นเรื่องการประสบความสำเร็จในชีวิต  แต่ก่อนประสบความสำเร็จเราต้องทุ่มเทพลังและเวลาให้เป้าหมายที่ตั้งใจ  จนหลายครั้งเราอาจจะละเลยใครไปหลายคน  และยิ่งเส้นชัยอยู่ไกลเท่าไหร่ คนรอบข้างยิ่งน้อยลงไปเท่านั้น  จนเมื่อถึงเส้นชัยแล้ว เราอาจจะเพิ่งรู้ตัวว่าไม่มีใครอยู่ข้างกาย  ขอต้อนรับสู่เรื่อง เส้นชัย และ ความเหงา
22 ม.ค. 2561

เส้นชัย และ ความเหงา / โดย เพจลงทุนแมน
เรื่องนี้เป็นเรื่องที่ลงทุนแมนชอบเรื่องหนึ่ง และมีข้อคิดอะไรหลายอย่าง
ถ้าลองถามใครสักคนว่าอะไรบ้าง ที่ทำให้เขามีความสุข?
คำตอบส่วนหนึ่งก็คงเป็นเรื่องการประสบความสำเร็จในชีวิต
แต่ก่อนประสบความสำเร็จเราต้องทุ่มเทพลังและเวลาให้เป้าหมายที่ตั้งใจ
จนหลายครั้งเราอาจจะละเลยใครไปหลายคน
และยิ่งเส้นชัยอยู่ไกลเท่าไหร่ คนรอบข้างยิ่งน้อยลงไปเท่านั้น
จนเมื่อถึงเส้นชัยแล้ว เราอาจจะเพิ่งรู้ตัวว่าไม่มีใครอยู่ข้างกาย
ขอต้อนรับสู่เรื่อง เส้นชัย และ ความเหงา
วันนี้ลงทุนแมนจะพาไปเรียนรู้จากชีวิตของคนที่ประสบความสำเร็จสองคน
คนแรกเป็นชายที่ประสบความสำเร็จมากมาย เป็นทั้งนักธุรกิจ นักประดิษฐ์ นักลงทุน และวิศวกร
อายุ 12 ขวบ เรียนภาษา BASIC (ภาษาโปรแกรมภาษาหนึ่ง) ด้วยตัวเองจบภายในสามวัน แล้วเขียนโค้ดเกม ขายไปในราคา 500 ดอลลาร์
อายุ 23 ปี จบปริญญาตรีสาขาเศรษฐศาสตร์ และสาขาฟิสิกส์ พร้อมกันสองใบ
อายุ 29 ปี แต่งงานกับแฟนสาวที่คบกันตั้งแต่มหาวิทยาลัย
อายุ 31 ปี ตั้งบริษัทธุรกิจการขนส่งทางอวกาศด้วยเงินตัวเอง ซึ่งเป็นปีเดียวกันกับที่ลูกชายคนแรกของเขาเกิด แต่หลังจากนั้นก็เสียชีวิตจากโรค Sudden Infant Death Syndrome (โรคไหลตายในทารก) ขณะที่มีอายุเพียง 10 สัปดาห์
ภรรยาของเขาหัวใจสลาย แต่เขาไม่เข้าใจว่าทำไมต้องเสียใจถึงขนาดนั้น
อายุ 33 ปี ร่วมลงทุนในบริษัทรถยนต์พลังงานไฟฟ้า และในปีเดียวกันเขาได้ลูกชายฝาแฝดจากการทำ IVF (เด็กหลอดแก้ว)
อายุ 35 ปี ได้ลูกชายแฝดสามเพิ่มจากการทำ IVF
จนถึงตอนนี้ เขาได้มีลูกแล้วถึง 5 คน
อายุ 37 ปี ส่งจรวดขึ้นสู่อวกาศได้สำเร็จเป็นครั้งแรก แต่ปีนี้เขาได้หย่าร้างกับภรรยาแม้จะมีลูกถึง 5 คน
อายุ 39 ปี นำบริษัทรถยนต์พลังงานไฟฟ้าเข้าตลาดหุ้น และแต่งงานกับภรรยาคนที่สอง
อายุ 41 ปี เป็นบริษัทเอกชนรายแรกที่ได้ขนอุปกรณ์ขึ้นสถานีอวกาศนานาชาติ แต่ต้องหย่ากับภรรยาคนที่สอง
อายุ 42 ปี นำเสนอไอเดียการขนส่งความเร็วสูงผ่านอุโมงค์สุญญากาศ และแต่งงานกับภรรยาคนที่สองอีกครั้ง
อายุ 44 ปี ประสบความสำเร็จในการนำจรวดที่ใช้แล้วกลับมาใช้ใหม่ได้เป็นครั้งแรกในโลก
อายุ 45 ปี เปิดตัวรถยนต์ไฟฟ้ารุ่นใหม่ เป็นสินค้าที่ขายตอนเปิดตัวได้มากที่สุดในโลก แต่ภรรยาของเขายื่นขอหย่า ก่อนจะหย่าขาดกันในที่สุด
อายุ 46 ปี ปล่อยจรวดที่เคยใช้แล้วกลับมาใช้ใหม่ ส่งดาวเทียมขึ้นอวกาศได้สำเร็จ และเริ่มคบกับแฟนสาวคนใหม่ แต่ก็เลิกกันภายในเวลาไม่กี่เดือน
ส่วนคนที่สองเป็น นักธุรกิจ นักเขียน และโปรแกรมเมอร์
ตอนอายุ 13 ปี เริ่มเขียนโปรแกรม และแฮกระบบ มีบริษัทว่าจ้างให้เขาไปทำงานค้นหาบั๊กของระบบ
อายุ 15 ปี ถูกจ้างให้ไปเขียนโปรแกรมจัดการบัญชีเงินเดือน โรงเรียนขอให้ไปเขียนโปรแกรมจัดตารางเรียน
อายุ 18 ปี จบมัธยม สอบ SAT (ข้อสอบเข้ามหาวิทยาลัย) ได้คะแนน 1590 จาก 1600 คะแนน
อายุ 20 ปี คิดค้นอัลกอริทึม ที่แก้ปัญหาทางคณิตศาสตร์ Pancake Sorting ได้เร็วที่สุด และลาออกจากมหาวิทยาลัยมาก่อตั้งบริษัทพัฒนาซอฟต์แวร์
อายุ 30 ปี เปิดตัวซอฟต์แวร์ระบบปฏิบัติการคอมพิวเตอร์
อายุ 31 ปี นำบริษัทเข้าตลาดหุ้น และกลายเป็นเศรษฐีพันล้าน
อายุ 38 ปี แต่งงานกับคู่หมั้น ต่อมาก็มีลูกด้วยกัน 3 คน
อายุ 39 ปี กลายเป็นบุคคลที่ร่ำรวยที่สุดในโลก
อายุ 45 ปี ร่วมกับภรรยาก่อตั้งมูลนิธิการกุศล
อายุ 53 ปี เกษียณจากบริษัทที่ตัวเองก่อตั้ง เพื่อทำงานการกุศลกับภรรยาอย่างเต็มที่
หลายคนคงรู้แล้วว่าชายสองคนนี้คือใคร
ชายคนแรกคือ บุคคลแห่งศตวรรษ Elon Musk และคนที่สองคือ Bill Gates ผู้ก่อตั้งไมโครซอฟต์นั่นเอง
ทั้งคู่เป็นคนที่ประสบความสำเร็จมากที่สุดในโลกคนหนึ่ง ทั้งชีวิตประสบความสำเร็จต่อเนื่องตั้งแต่ยังเด็กจนถึงโต
แต่สิ่งที่แตกต่างระหว่างสองคนนี้ คือคนหนึ่งประสบความสำเร็จในเรื่องความรัก แต่อีกคนไม่
Elon Musk นั้นแต่งงานมาแล้วสามครั้งกับภรรยาสองคน แม้จะหย่ากับภรรยาคนที่สอง เริ่มคบหากับแฟนคนใหม่แต่ก็เลิกกันหลังจากคบได้เพียง 4 เดือน
ภรรยาคนแรกของเขา Justine Musk เขียนบล็อกเปิดเผยว่า Elon เป็นคนจริงจังกับงาน
เวลา Elon ต้องการงานอะไรบางอย่างขึ้นมา ไม่มีใครปฏิเสธเขาได้ และเขาจะอุทิศเวลาทั้งหมดทำเพื่อให้ได้สิ่งนั้นมา
เธอกล่าวว่า “เวลาอยู่บ้าน เขาอยู่แต่ตัว ความคิดไปที่อื่น ฉันอยากได้สิ่งเดิมๆ คืนมา เราเคยคุยกันอย่างสนิทสนมและเข้าอกเข้าใจ ตอนนี้ฉันต้องแลกชีวิตครอบครัวกับงานของเขา เวลาเราทะเลาะกัน ฉันรู้สึกไม่มีความหมายสำหรับเขาเลย”
แต่แม้ Elon Musk จะทุ่มเทให้กับเป้าหมายและบ้างานขนาดไหน เขาก็ยังต้องการความรัก
เขาเคยให้สัมภาษณ์ว่า ถ้าเขาไม่มีความรัก เขาก็คงจะไม่มีความสุข
ส่วน Bill Gates เขาพบกับภรรยา Melinda Gates เมื่อปี 1987 ซึ่งในขณะนั้นเธอเป็นพนักงานบริษัทไมโครซอฟต์
และเขาแต่งงานกันในปี 1994
แม้แต่งงานนานกว่า 24 ปีแล้ว แต่ในวันเกิดภรรยา เขายังโพสต์ภาพคู่ภรรยา พร้อมข้อความว่า “สุขสันต์วันเกิดเมลินดา ผมคือผู้ชายที่โชคดีที่สุดในโลกเพราะมีคุณคอยเคียงข้าง”
ที่สำคัญตอนนี้ Bill Gates เกษียณแล้ว เป้าหมายของเขาเปลี่ยนไป สิ่งที่เขาต้องการตอนนี้คงเป็นการทำงานการกุศลซึ่งเป็นสิ่งที่ภรรยาเขาต้องการ
เรื่องราวสองคนนี้มีหลายอย่างที่เหมือนกัน มีหลายอย่างที่ต่างกัน และคงมีหลายคนที่มีชีวิตคล้ายพวกเขา
ลงทุนแมนเชื่อว่าสิ่งหนึ่งที่เราทุกคนน่าจะมีเหมือนสองคนนี้ คือ การเป็นนักล่าฝัน การไขว่คว้าสิ่งที่ต้องการ และทุ่มเทกับเป้าหมาย
ปีที่ผ่านมาหลายคนคงทำเป้าหมายสำเร็จได้ไม่น้อย ประกอบธุรกิจรุ่งเรือง ทำงานได้เลื่อนตำแหน่ง ผลตอบแทนมากมาย
แต่หลายคนคงลืมผลตอบแทนที่คงคิดออกมาเป็นตัวเลขไม่ได้
นั่นคือ ความรัก และ ความสุข
เรื่องนี้อาจจะไม่ได้หมายถึงเรื่องคู่ครอง แต่รวมถึงคนในครอบครัวเรา
ตอนนี้เรากำลังใช้ชีวิตเหมือนใคร ชายคนแรก หรือคนที่สอง
ถ้าเราเลือกคนแรก เราก็น่าจะได้รับผลตอบแทน 2 อย่างมาพร้อมกัน
นั่นก็คือ เส้นชัย และ ความเหงา..
----------------------
ถ้าชอบเรื่องแบบนี้ ให้ติดตามได้ที่แอปพลิเคชั่น ลงทุนแมน
ลงทุนแมนมี "แอป" แล้ว โหลดฟรีที่ 
ทั้ง iOS และ android
ต่อไปในแอป จะมีเรื่องนอกเหนือจากที่ลงในเฟซบุ๊คด้วย
----------------------
บทความนี้เป็นงานเขียนที่อาจจะตีความได้หลายแง่มุม โปรดใช้วิจารณญาณในการอ่าน ไม่ได้มีเจตนาสรุปว่าคนที่เลิกกับภรรยาหลายครั้งจะเป็นคนไม่มีความสุข แต่ละคนมีเส้นทางชีวิตที่แตกต่างกัน ลงทุนแมนเคารพการตัดสินใจในการดำเนินชีวิตของทุกคน
----------------------
Source
-
-
-
-
-
-
-